《参议李郎中见和次韵奉酬》
宋代·喻良能

顷岁题名曲江院，及肩曾许亚宫墙。
胸中阔贮云梦泽，笔下浓薰班马香。
省直旧沾衾半白，除书行见纸新黄。
和篇如出少陵手，谁谓无心赋海棠。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。